b'\n_START_ARTICLE_\nDiplodokas\n_START_SECTION_\nI\xc5\xa1vaizda ir skeletas\n_START_PARAGRAPH_\nDiplodoko kaklas buvo 7,3\xc2\xa0m ilgio, ta\xc4\x8diau galva\xc2\xa0\xe2\x80\x93 tik 60\xc2\xa0cm. Nepaisant dyd\xc5\xbeio, sv\xc4\x97r\xc4\x97 kur kas ma\xc5\xbeiau nei brachiozauras, jo stuburo slanksteliai buvo pusiau tu\xc5\xa1ti. Nugaros smegenys dubens dalyje sustor\xc4\x97jusios, j\xc5\xb3 t\xc5\xabris keliskart lenkia galvos smegen\xc5\xb3 t\xc5\xabr\xc4\xaf. Tod\xc4\x97l kartais juokaujama, kad diplodokai m\xc4\x85stydavo u\xc5\xbepakalin\xc4\x97mis smegenimis. Uodeg\xc4\x85 sudar\xc4\x97 apie 70 kaul\xc5\xb3. Einant ji tikriausiai b\xc5\xabdavo pakelta. Koj\xc5\xb3 padai buvo i\xc5\xa1 spyruokliuojan\xc4\x8di\xc5\xb3, tarsi pagalv\xc4\x97s, audini\xc5\xb3. Pana\xc5\xa1ios kojos ir dabartini\xc5\xb3 drambli\xc5\xb3. Dantys ploni, nedideli, tiko sugriebti nebent mink\xc5\xa1t\xc4\x85 vandens augmenij\xc4\x85.\n_START_SECTION_\nJud\xc4\x97jimas\n_START_PARAGRAPH_\nIlgai manyta, kad \xc5\xa1ie dinozaurai buvo l\xc4\x97ti ir nevikr\xc5\xabs, o skeleto apkrovos d\xc4\x97l did\xc5\xbeiul\xc4\x97s raumen\xc5\xb3 mas\xc4\x97s\xc2\xa0\xe2\x80\x93 beveik kritin\xc4\x97s, tod\xc4\x97l vis\xc4\x85 gyvenim\xc4\x85 diplodokai praleisdavo vandenyje. Dabar \xc5\xbeinoma, kad jie buvo gana greiti ir vikr\xc5\xabs. J\xc5\xb3 raumen\xc5\xb3 sistema buvo artima dabartiniams stambiesiems \xc5\xbeinduoliams. Tur\xc4\x97dami tokius raumenis diplodokai gana greit b\xc4\x97giodavo sausuma.'